Klein partye soek doodstraf teen vrouegeweldArgieffoto Oproepe om die doodstraf het van die kant van twee klein partye opgeklink in ŉ parlementêre debat wat Woensdagmiddag oor geweld teen vroue en kinders gevoer is. Sowel die IVP as die ATM het die oproep om die doodstraf gedoen in ‘n debat waarin alle deelnemers fel te velde getrek het teen geweld op vroue en kinders. Die debat is aangevra deur die EFF, wie se sprekers met skokkende voorbeelde vorendag gekom het van hoe oorlewendes van spesifiek geweld teen vroue behandel word deur die gemeenskap en die owerhede, by name die polisie. Die EFF-LP Veronica Mente het uitgewys dat baie vroue geen keuse het nie anders as om, nadat hulle ‘n klag van geweld teen hul eggenoot of die man met wie hulle in ‘n verhouding staan, terug te keer na die huis wat hulle met die geweldenaar deel. ANC-sprekers het hulle beroep op die Vryheidsmanifes, aangevoer vroueregte is menseregte en uitgevaar teen die patriargie, terwyl hulle ook die toename in Thuthuzela-sentrums aangeprys het. Die DA-hoofsweep, Natasha Mazzone, en die DA-LP Nazli Sharif, het uitgewys dis nie vroue wat ander vroue verkrag nie, en dis ook nie vroue wat ander vroue doodmaak nie – dis mans wat hul gedrag moet verander. Terselfdertyd het Mazzone te velde getrek teen veldtogte soos #MenAreTrash, wat alle mans oor dieselfde kam skeer. “Ek weet daar is mans wat hul lewens sal waag om te keer dat vroue leed aangedoen word.” Namens die VF Plus het hul LP, Tammy Breedt, gesê die geweld teen vroue is deel van die geweldskultuur en die mate van onverdraagsaamheid jeens enigeen wat van die norm verskil, hetsy dit taal, geslag of wat ook al is. Breedt het gesê geweld teen vroue begin met daardie ietwat onsmaaklike en ongevraagde aanmerking teenoor ‘n vroulike kollega, of daardie ietwat seksistiese grappie om die braaivleisvuur, en moet daar in die kiem gesmoor word.